钦定古今图书集成/明伦汇编/氏族典/第281卷 > 《廖用贤尚友录》 > 汪遵
## 钦定古今图书集成/明伦汇编/氏族典/第281卷 > 《廖用贤尚友录》 > 汪遵

按《万姓统谱》：遵，泾县人。初为吏，事许棠，棠应二十三
举，遵犹在胥役，善为绝句诗，而深晦缜密。一旦辞役
就贡，会棠送客至河㴑间，遇汪于途，讯曰：“何事至京？”
汪曰：“就贡。”棠怒曰：“小吏无礼。”后遵成名五年，棠始登
第。遵《长城》诗云：“秦筑长城比铁牢，藩戎不敢过临洮。
虽然万里连云际，争及长阶三尺高。”李太尉《〈平泉庄
〉诗》云：“平泉花木好高树，嵩少纵横满目前。惆怅人间
不平事，今朝身在海南边。”